“ราคาทอง” พุ่งยาว 6 วันทะลุ 1,800 ดอลลาร์ฯ หลัง “บอนด์ยีลด์” ร่วงหนัก!
“ราคาทอง” พุ่งยาว 6 วันแตะระดับ 1,808.36 ดอลลาร์ฯ หลัง “บอนด์ยีลด์” ร่วงหนัก ซึ่งช่วยลดต้นทุนค่าเสียโอกาสในการถือครองทองคำ
8 ก.ค. 2564

ผู้สื่อข่าวรายงานว่า ราคาทองฟิวเจอร์ดีดตัวทะลุ 1,800 ดอลลาร์ในวันนี้ ปรับตัวขึ้นติดต่อกันเป็นวันที่ 6 โดยได้ปัจจัยบวกจากการร่วงลงของอัตราผลตอบแทนพันธบัตรรัฐบาลสหรัฐ โดย ณ เวลา 15.23 น. ราคาทองอยู่ที่ระดับ 1,808.36 ดอลลาร์/ออนซ์ เพิ่มขึ้น 4.78 ดอลลาร์ หรือ 0.27%

ทั้งนี้ การร่วงลงของอัตราผลตอบแทนพันธบัตรรัฐบาลสหรัฐ จะช่วยลดต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
ด้านนักลงทุนจับตาการเปิดเผยรายงานการประชุมนโยบายการเงินประจำเดือนมิ.ย.ของธนาคารกลางสหรัฐ (เฟด) ในวันนี้ เพื่อหาสัญญาณเกี่ยวกับทิศทางอัตราดอกเบี้ย รวมทั้งแนวโน้มการปรับลดวงเงินในการซื้อพันธบัตรตามมาตรการผ่อนคลายเชิงปริมาณ (QE) ของเฟด
โดยในการประชุมเมื่อวันที่ 15-16 มิ.ย.ที่ผ่านมา คณะกรรมการกำหนดนโยบายการเงินของธนาคารกลางสหรัฐ (FOMC) มีมติเอกฉันท์คงอัตราดอกเบี้ยระยะสั้นที่ระดับ 0.00-0.25% และระบุว่า เฟดจะยังคงซื้อพันธบัตรตามมาตรการ QE อย่างน้อย 1.2 แสนล้านดอลลาร์/เดือน
อย่างไรก็ดี FOMC ส่งสัญญาณว่าการปรับขึ้นอัตราดอกเบี้ยอาจเกิดขึ้นในปี 2566 ซึ่งเร็วกว่าเดิมถึง 1 ปี และเฟดจะปรับขึ้นอัตราดอกเบี้ยอย่างน้อย 2 ครั้งในปีดังกล่าว
 